
Synagóga

Synagóga je pôvodom grécke slovo a znamená zhromaždenie. Tak Gréci nazývali židovské domy zhromaždenia (hebrejsky bejt kneset), alebo aj domy modlitby (hebrejsky bejt tefila). Aškenázski Židia volali synagógy aj „šul“, pretože synagóga slúžila aj ako škola a niekedy mala aj úradné priestory pre židovskú obec. Samotná budova synagógy nie je posvätným miestom, pokiaľ sa v nej nenachádza Tóra. Spoločné modlitby, ktoré sa v nej vykonávajú, ju tiež bezpodmienečne nepotrebujú, pretože jedinou podmienkou, aby sa mohli konať, je desať nábožensky dospelých mužov (minjan). V žiadnom prípade synagóga nie je chrámom, ktorý by mal byť zrovnávaný s Jeruzalemským chrámom, aj keď ju niekedy označujú ako malý chrám. Hlavnými časťami interiéru sú schránka na Tóru, záves, podesta na umiestnenie zvitkov pri čítaní, večné svetlo, pódium pre rabína a predelenie medzi mužskou a ženskou časťou. 

Schránka na Tóru
Aron kodeš, Schránka na Tóru (v presnom preklade svätá truhlica), je súčasťou posvätného miesta v synagóge. Je v nej uložená Tóra, ako je zrejme už z jej názvu. Je určitým pripodobením archy zmluvy, v ktorej boli uložené, okrem iného, aj dosky desatora, a ktorá bola uložená v Jeruzalemskom chráme. V synagóge je umiestnená v prednej časti, ktorá by mala byť postavená tak, aby smerovala k Jeruzalemu. Modlenie sa určitých modlitieb totiž vyžaduje, aby sme boli otočení smerom k Jeruzalemu. Aron kodeš je najsvätejším miestom v synagóge. 

Záves
Parochet (po slovensky záves) zakrýva Aron kodeš v synagóge. Je tiež imitáciou závesu v Jeruzalemskom chráme a podľa toho dostal aj názov. Originálny záves bol vyrobený z vlny a ľanu, a ako jediný mal výnimku, byť vyrobený z tejto látky. Počas niektorých bohoslužieb sa schránka na Tóru otvára a záves odhŕňa. Vykonanie tohto úkonu sa považuje za česť a vyvoláva sa k nemu niekto z členov zhromaždenia. Je zvykom počas veľkých sviatkov záves vymieňať. 

Večné svetlo
Ner tamid (po slovensky večné svetlo) je pripomienkou na svetlo, ktoré horelo v chráme na sedemramennom svietniku (menora). V súčasných synagógach je umiestnené vpredu, jemne nad schránkou na Tóru. Je reprezentované jednou lampou, a nie menorou, aj keď v niektorých synagógach je pred schránkou umiestnený šesť alebo osemramenný svietnik. Prečo nie sedemramenný? Dôvodom je zákaz napodobňovať akékoľvek súčasti pôvodného Jeruzalemského chrámu (dnes z neho stojí iba západný múr, známy aj ako Múr nárekov) v detailoch. 

Podesta
Bima (po slovensky podesta) slúži na umiestnenie zvitkov Tóry po jej vyňatí zo schránky pri čítaní. V pôvodných a ortodoxných synagógach bola bima umiestnená v strede, v reformovaných obciach je zvyčajne vpredu, otočená smerom k zhromaždeniu. Rovnako vyvolanie k čítaniu z Tóry je veľkou poctou, ktorou môžu byť poctení len náboženski dospelí muži po bar micva.

Pódium
Amud – stĺp, vyvýšené miesto v synagóge, otočené smerom k schránke, na ktorom stojí ten, ktorý vedie bohoslužby. Okrem toho býva v synagóge aj vyvýšené pódium, tentokrát otočené smerom k zhromaždeniu, z ktorého rabín zvyčajne prednáša svoje myšlienky. 

Predelenie
Mechica, alebo predelenie (v doslovnom preklade polovica), tvorí bariéru medzi mužskou a ženskou časťou synagógy. Aj keď na prvý pohľad diskriminačné opatrenie, malo za úlohu len oddeliť mužov pri modlitbách od ženskej časti zhromaždenia, aby boli pri bohoslužbe myšlienkami pri modlitbách, a nie pri krásnych ženách. V synagógach reformovaných obcí sa takéto predelenie nepoužíva. V niektorých synagógach bolo oddelenie riešené balkónovou časťou pre ženy a prízemnou časťou pre mužov.
Mladosť - Bar a Bat Micva

Bar Micva
Dosiahnutie náboženskej dospelosti je okamih, keď sa chlapec stáva bar micva (syn prikázania). U chlapcov je to po dovŕšení veku trinástich rokov a naproti všeobecne rozšírenej mienke, deje sa tak automaticky, bez nutnosti nejakého náboženského úkonu alebo rituálu. Rodinné oslavy, ktoré sú v súčasnosti pri príležitosti bar micva bežné, sa v skutočnosti začali organizovať len pred niečo viac ako sto rokmi. Dosiahnutie veku 13 rokov, teda veku, keď sa stáva bar micva, umožňuje chlapcom zapojenie sa do plnohodnotného náboženského života. Môže byť vyvolávaný k čítaniu z Tóry, počíta sa do minjanu atď. V dnešnej dobe je bežné, že sa chlapci naučia celú haftaru, ktorú potom prednášajú v sobotu v synagóge, hneď po dovŕšení trinástich rokov. Väčšinou sa očakáva, že prednesú krátky prejav, ktorý sa začína modlitbou. Stalo sa tradíciou, že oslavy pokračujú doma a oslávenci dostávajú malé darčeky. Bar micva je dôležitým medzníkom v živote každého židovského chlapca, a preto patričná oslava je namieste.

Bat Micva
Obdobne, ako je to u chlapcov, aj dievčatá sa stávajú dcérami prikázania bat micva. U dievčat je to ale už po dovŕšení dvanásteho roku života. Opäť treba poznamenať, že sa tak deje automaticky a jedinou podmienkou, aby sa dievča stalo bat micva, je dosiahnutie veku dvanásť rokov. Do tohto veku (u chlapcov do trinásteho roku) sú za hriechy svojich detí zodpovední rodičia a až po dosiahnutí bar – bat micva, deti zodpovedajú za svoje hriechy samé. Podľa židovských zákonov môžu, okrem iného, svedčiť pred súdom, ženiť sa a vydávať sa, aj keď samozrejme dnes nevidíme 12-13 ročné svadobné páry. Aj dievčatá mávajú svoju oslavu súvisiacu s bat micva, pretože aj v ich živote predstavuje dosiahnutie náboženskej dospelosti významný medzník.

Dospelosť
Napriek už spomínanej náboženskej dospelosti dosiahnutej, keď sa chlapec alebo dievča stanú bar micva a bat micva, nesmieme si túto dospelosť zamieňať s dospelosťou fyzickou a ekonomickou. V 12-13 rokoch nie je človek zrelý na sobáš, odsťahovanie sa od rodičov, alebo na to, aby si sám zarábal na živobytie. Aj Talmud to upravuje, v Pirkej Avot sa hovorí, že v trinástich rokoch je človek dostatočne dospelý na to, aby plnil prikázania, v osemnástich rokoch sa môže ženiť a vydávať (na inom mieste sa uvádza vek medzi 16-24 rokov, ako najvhodnejší vek na sobáš), no a po dovŕšení 20 roku by mal by schopný začať sa sám starať o svoje živobytie. Tieto vekové hranice viac-menej korešpondujú aj s občianskymi zákonmi súvisiacimi s trestnoprávnou zodpovednosťou, možnosťou sobášenia sa atď. Akokoľvek, aj 12-13 ročný človek už vie rozoznať dobré od zlého.
Šabat

15 Šesť dní budete pracovať, v siedmy deň je však Pánova svätá sobota, deň odpočinku.

Každý, kto bude v sobotu pracovať, dopúšťa sa smrteľného hriechu! 16 Nech Izraeliti zachovávajú sobotu a nech ju svätia z pokolenia na pokolenie ako večnú povinnosť zmluvy. 17 Nech je ona na večné znamenie medzi mnou a Izraelitami, lebo za šesť dní Pán stvoril nebo a zem, v siedmy deň však odpočíval a oddychoval!" ... Exodus 31:15-17 

Šabat v živote Židov.

Šabat je určite najznámejší, no na druhej strane najmenej pochopený posvätný deň Židov. Nielen nežidia, ale aj samotní Židia často chápu a často aj pristupujú k Šabatu rozdielne. Pre jedných je to deň naplnený rôznymi príkazmi a obmedzeniami, pre druhých deň modlitieb, no v skutočnosti je siedmy deň dňom odpočinku, keď aj Hospodin po šiestich dňoch tvorenia sveta odpočíval. Či už je to tak, alebo onak, je neodškriepiteľné, že Šabat je jediným pre Židov posvätným dňom, o ktorom sa hovorí aj v desiatich prikázaniach.

Šabat je mnohými považovaný za najvýznamnejší deň v živote každého Žida, možno ešte významnejší ako Jom-kipur (Deň zmierenia). Jedine počas Šabatu sú jednotlivci zo zhromaždenia v synagóge volaní k čítaniu z Tóry. 
Šabat je naozaj aj o príkazoch a zákazoch vykonávať niektoré činnosti, no nie preto, aby sme boli obmedzovaní, ale hlavne preto, aby sme boli oslobodení a mohli tento deň venovať pokoju a radosti z každej chvíľky života. Je zaujímavé, že zakázané činnosti nemusia byť bezpodmienečne späté s fyzickou námahou alebo výkonom povolania (inak by musel mať rabín zakázané viesť sobotňajšie pobožnosti, veď je to jeho povolanie), ale sú viazané na presne definované aktivity. Niektoré z nich sú uvedené v Tóre priamo, niektoré sú odvodené od činností potrebných na stavbu svätostánku v divočine, ktoré museli byť počas Šabatu pozastavené (Ex 31:13). Maimonides uvádza vo svojom diele o zákonoch týkajúcich sa Šabatu nasledovné činnosti, ktoré je zakázané počas tohto dňa vykonávať :

01. Oranie
14. Česanie vlny
27. Tĺcť kladivom

02. Siatie
15. Farbenie
28. Lovenie zvierat

03. Zbieranie obilia
16. Pradenie vlny
29. Porážka zvierat

04. Viazanie obilia do snopov
17. Brúsenie. Leštenie
30. Sťahovanie kože

05. Mlátenie obilia
18. Napínanie nití
31. Spracovanie kože

06. Presievanie zrna
19. Navíjanie nití
32. Žehlenie

07. Triedenie zrna a ovocia
20. Rozväzovanie uzlov
33. Strihanie

08. Presievanie obilia
21. Viazanie
34. Písanie 

09. Mletie
22. Rozväzovanie, odväzovanie
35.Mazanie napísaného

10. Miesenie cesta
23. Šitie
36. Brázdenie poľa

11. Pečenie, varenie, smaženie
24. Trhanie
37. Zapaľovanie ohňa

12. Kosenie
25. Stavanie
38. Hasenie ohňa

13. Bielenie, pranie
26. Búranie
39. Premiestňovanie

Pri všetkých týchto zákazoch a príkazoch je dôležité pamätať na jednu vec. Ľudský život je najposvätnejší. Je posvätnejší ako čokoľvek iné a pre jeho záchranu je samozrejme dovolené tieto predpisy porušiť, aj keď by sa nakoniec život nepodarilo zachrániť, pokúsiť sa o to musíme. Pikuach nefeš (Záchrana života) má prednosť pred všetkým, za každých okolností.

Aj modlitba je iba sprievodným znakom Šabatu a nie je tým, čo ho robí iným v porovnaní s ostatnými dňami. Modlitba sprevádza Židov aj počas každého bežného dňa v týždni, najmenej trikrát denne. Povedať o Šabate, že je dňom modlitby je v podstate správne, ale s dôrazom na jej slávnostnejšie prevedenie v porovnaní s bežnými dňami.

Chápanie Šabatu, ako dňa odpočinku, je už naozaj veľmi blízko jeho podstate. Samotná myšlienka voľného dňa v sedemdňovom cykle je historicky veľmi unikátna. Židia boli jedinou starovekou civilizáciou, ktorá mala takýto zákon. Pre iné národy bolo odpočívanie a zábava pre vládcov a pre pracujúcich a nevoľníkov bola „odpočinkom“ práca. Gréci považovali vtedajších Židov za lenivých, lebo mali sviatok každý týždeň.

Šabat v sebe zahŕňa dve prelínajúce sa prikázania Zachor po hebrejsky pamätať a Šamor v preklade dodržiavať. Pamätať neznamená, len si zapamätať, že siedmim dňom týždňa je Šabat. To by ešte mohol zvládnuť každý, ale pamätať na význam tohto posvätného dňa, ako v súvislosti so stvorením sveta, tak s odchodom z Egypta. No a prostredníctvom dodržiavania pravidiel a príkazov vlastne Šabat slávime a posväcujeme ho.

Tradície a zvyky slávenia Šabatu.

Príprava na Šabat začína v piatok dopoludnia, no v dnešnom upracovanom a uponáhľanom svete je lepšie začať už vo štvrtok popoludní, aby sa všetko stihlo. Nielen človek, ale aj jeho okolie sa odieva do slávnostného šatu. Upratuje sa, umýva, varí a chystá tak, aby v piatok popoludní bolo všetko nachystané. Každý detail v domácnosti by mal poukazovať na výnimočnosť tohto dňa a tým ho oddeľovať od ostatných. Keďže počas Šabatu nie je dovolené variť, musí byť aj všetko jedlo nachystané dopredu. To platí o všetkom, čo na Šabat potrebujeme, ale čo nie je možné počas Šabatu vykonávať.

Šabat, ako ostatne všetky dni podľa židovského počítania, začína západom Slnka. V dnešných dňoch je možné získať presné informácie o začiatku Šabatu v oblasti, v ktorej žijete, z rôznych zdrojov (pre Žilinu napríklad aj z našej stránky) a nemusíte teda zúfať, keď je obloha zamračená a neviete, či už Slnko zapadlo alebo nie.

Jedným z prvých úkonov signalizujúcich príchod Šabatu je zapálenie sviečok. Sviečky by sa mali zapáliť nie neskôr ako 18 minút pred príchodom Šabatu a zapaľuje ich pani domu. V niektorých domácnostiach si svoje sviečky ešte predtým zapáli mladé dievča. Sviečky by mali byť také, aby vydržali horieť aspoň po požehnanie vína Kiduš.

Po zapálení sviečok a príchode Šabatu sa rodina väčšinou stretne ku krátkej večernej bohoslužbe, ktorá môže nahradiť aj bohoslužbu v synagóge, pokiaľ nie je možné dať dokopy Minjan (desať mužov). Rodina sa potom odoberie ku stolu, kde na všetkých už čaká šabatová hostina. Hlava rodiny prednesie požehnanie nad vínom Kiduš a požehnanie chleba, ktoré sa robí spravidla nad dvoma bochníkmi chleba Chala. Samotná večera nemá presne stanovené pravidlá, čo a kedy jesť. Zvyky sa rôznia nielen od rodiny k rodine, ale aj podľa pôvodu (Sefardi alebo Aškenázi) a podľa krajiny, kde rodina žije. Po skončení večere sa recituje poďakovanie za jedlo.

Počas Šabatu je zvykom mať tri hlavné jedlá. Prvé v piatok večer. Druhé v sobotu na obed, ktorým býva v našich končinách napr. Šolet, jedlo pripravené deň dopredu (v piatok), ktoré vydrží teplé až do soboty obeda. Tretie jedlo už býva ľahšie a uzatvára Šabat v sobotu podvečer.

Popoludňajšie aktivity v sobotu väčšinou zhŕňajú všetko, čo môže robiť rodina spolu od krátkych výletov, cez hranie šachu až po rozhovory, ktoré nemusia byť len nad Tórou. Výnimkou je popoludňajší spánok hlavy rodiny, na ktorom sa samozrejme ostatní nezúčastňujú. V každom prípade je čas strávený so svojimi blízkymi častokrát tým najlepším balzamom na telo i dušu.

Šabat končí opäť západom Slnka a príchodom noci. Presnejšie po objavení sa prvých troch hviezd na nebi. Väčšinou je to približne 40 minút po západe Slnka. Rodina sa zíde k rituálu, ktorý sa nazýva Havdala (oddelenie), keď sa recituje modlitba nad vínom, sviečkami a voňavým korením, ktorého sladká vôňa by mala prejsť aj na ostatné dni týždňa.
Roš ha šaná

24 ...Prvý deň siedmeho mesiaca bude pre vás dňom odpočinku, pamätným dňom s trúbením a so svätým zhromaždením. ... Levitikus 23:24

Roš ha-šana alebo židovský Nový rok pripadá na prvý deň siedmeho mesiaca, teda na mesiac tišri. Slávia sa prvé dva dni tohto mesiaca. Sú to vlastne narodeniny prvého človeka Adama, po stvorení, ktorého B-h prikázal sláviť prvý deň siedmeho mesiaca. Podľa židovského letopočtu vieme teda určiť rok narodenia prvého človeka (napríklad rok 2007 o.l. – narodenie prvého človeka pred 5768 rokmi – to je odpovedajúci židovský letopočet – a z toho vyplýva hodnota o.l. pre narodenie prvého človeka - 3761 pred začiatkom o.l.)

Oslava Roš ha-šana (hlava roku), aj keď je nazývaná židovským Novým rokom, má len málo podobného s oslavami Nového roka, ako ich poznáme v civilnej spoločnosti a tento, jeden z najposvätnejších dní židovského roka, sa určite nespája s polnočným pitím alkoholu a hlučnými ohňostrojmi.

Je tu však predsa len jedna podobnosť medzi Roš ha-šana a občianskym Novým rokom. Na „Nový rok ľudstva“, ako by znelo asi výstižnejšie porovnanie Roš ha-šana s Novým rokom, Židia bilancujú svoje správanie v predchádzajúcich dvanástich mesiacoch, pretože pre veriacich je tento deň aj dňom súdu, po hebrejsky Jom ha-dín. Aj veriaci Židia si, ako každý, pri príležitosti Nového roka dávajú predsavzatia, ako byť v nadchádzajúcom roku lepší a vyvarovať sa chybám z minulosti.

Okrem už spomenutých názvov tohto dňa Roš ha-šana a Jom ha-dín má tento deň ešte dva ďalšie názvy a to Jom ha-zikkaron (deň spomienok na Izáka) a Jom ha-t’ruá (deň trúbenia na šofar). Šofar je dychový hudobný nástroj, vyrobený najčastejšie z baranieho rohu, znejúci približne ako trúbka. Počuť trúbenie na šofar je jednou z najdôležitejších udalostí dňa, pretože zvuk šofaru zvoláva Židov do spoločenstva, preniká až k ich srdciam a nabáda ich k pokániu a náprave. Na šofar sa netrúbi v prípade, ak Roš ha-šana pripadne na sobotu.

So sviatkom Roš ha-šana je spojených viacero tradícií. Jednou z tých najznámejších a najobľúbenejších je jedenie jablka namočeného v mede, čo symbolizuje naše prianie sladkého a dobrého nadchádzajúceho nového roka. Ďalšou tradíciou je Tašlich alebo zbavenie sa hriechov. Popoludní prvého dňa sviatku Roš ha-šana, veriaci židia vstupujú do tečúcej vody rieky alebo potoka, kde potom vyprázdnia, do poslednej omrvinky, svoje vrecká, a tým sa symbolicky zbavia svojich hriechov. Aj keď tento zvyk sa v Tóre nespomína, je to prastará tradícia, ktorá sa každoročne dodržiava.

Bežným pozdravom na Roš ha-šana je L'šana tova, alebo v preklade dobrý rok, skrátená verzia celého priania: „Nech si zapísaný(á) a potvrdený(á) pre dobrý nadchádzajúci rok.“
Jom Kipur

29 Tento zákon bude pre vás večne platný: V desiaty deň siedmeho mesiaca sa budete postiť a nebudete konať nijakú prácu, ani domorodec, ani cudzinec, ktorý sa u vás zdržuje. 30 Lebo v tento deň sa budete zmierovať a očisťovať; očistíte sa od všetkých svojich hriechov pred Pánom. ... Levitikus 16:29-30 

Jom Kipur (Deň zmierenia alebo správnejšie Deň pokánia) je pravdepodobne najdôležitejším sviatkom židovského roka. Šabat šabaton (šabat všetkých šabatov), ako je Jom kipur tiež nazývaný, sa slávi na desiaty deň „dní obrátenia k B-hu“, ktoré začínajú sviatkom Roš ha-šana. Jom Kipur je spomínaný aj v Tóre, v Knihe Levitikus 23:26 a ďalej.

Už v názve tohto sviatku sa hovorí o pokání a zmierení a to je presne to, o čom tento deň je. Je to deň, kedy by si mali všetci veriaci Židia sadnúť bokom, spytovať svoje svedomie a snažiť sa o zmierenie, ako s B-hom, tak aj so svojimi blížnymi. Samotný Jom Kipur však prináša zmierenie len medzi nami a B-hom, a nie medzi nami a našimi blížnymi. Dosiahnuť odpustenie hriechov spáchaných voči svojim blížnym je možné len požiadaním o odpustenie tých, ktorým sme ublížili alebo uškodili, napravením krívd, ktorých sme sa dopustili a to je nutné spraviť ešte pred Jom Kipur.

Na Jom Kipur sa dodržuje prísny pôst, veď pri účasti na božom súde musí byť všetko zamerané na pokánie a materiálne veci musia byť redukované na minimum. Pôst sa vzťahuje na nasledovných päť oblastí – jedenie a pitie, umývanie, voňavkovanie a kozmetika, nosenie koženej obuvi a pohlavný styk. Pretože je tento deň výnimočný, je nutné dodržiavať pôst aj na Šabat. Pôst trvá 25 hodín, začína pred západom slnka a končí príchodom noci na druhý deň.

Modlitby v synagóge na Jom Kipur trvajú od približne ôsmej hodiny ráno až do tretej hodiny popoludní. Potom je krátka prestávka a pokračuje sa od piatej hodiny až do príchodu noci. Sviatok sa začína trikrát opakovanou modlitbou Kol nidrej (všetky sľuby), ktorou sa rušia všetky sľuby vyslovené proti B-hu. Sú to sľuby dané B-hu bez rozmyslu, ako napríklad „Keď sa mi toto podarí, budem sa modliť každý deň päťkrát“. Účelom tejto modlitby je odvolať sľuby, ktoré sme možno neuvážene urobili voči B-hu v ťažkých chvíľach alebo v čase stresu. Na Jom Kipur je zvykom nosiť biele šaty (rúcho), symbolizujúce čistotu a nabádajúce všetkých veriacich k tomu, aby ich sľuby boli „čisté ako sneh“. Pobožnosti končia modlitbou Ne’ila (zakončenie), ktorá sa spieva pred otvorenou schránkou na Tóru a preto sa musí pri nej stáť. Táto modlitba sa spája so „zatváraním brán“ a s „poslednou šancou“ polepšiť sa ešte pred koncom sviatku.

Po skončení Jom Kipur je potrebné začať sa pripravovať na sviatok Sukot, ktorý nasleduje o päť dní.

Sukot

34 "Povedz Izraelitom: Od pätnásteho dňa tohto siedmeho mesiaca bude na Pánovu počesť sedem dní slávnosť Stánkov." 40 V prvý deň si vezmete najkrajšie ovocie zo stromov, palmové ratolesti, vetvy husto-listých stromov a vrbinu od potoka a budete sa veseliť pred Pánom, svojím B-hom sedem dní. 42 Sedem dní bývajte v stánkoch. Každý domorodec Izraela musí bývať v stánku... Levitikus 23:34,40,42 

Sviatok Sukot sa začína 15.tišri, piaty deň po skončení sviatku Jom Kipur. Sukot (v preklade stánky – v zmysle stanov, v ktorých sa dá bývať, spať, jesť atď.) je narozdiel od Jom Kipur sviatkom plným radosti a trvá sedem dní. Bezprostredne po skončení Sukot sa slávia sviatky Šemini aceret a Simchat Tóra, ktoré sa často považujú za súčasť Sukot. Sviatok Sukot, inak aj sviatok „pod zelenými listami“, nám pripomína prebývanie našich predkov v prenosných stanoch počas siedmych dní, ako je napísané v Tóre.

Ako mnoho iných sviatkov aj Sukot má aj ďalšie názvy. Chag ha-asif je jedným z nich, znamenajúcim sviatok žatvy, na pripomenutie si poslednej žatvy jesenných plodov. Je to posledný z troch takzvaných pútnických sviatkov (Pesach a Šavuot sú ďalšie dva), ktorým sa končí celá rada ďalších sviatkov a Sukot akoby ich uzatváral.

Najznámejším prikázaním na sviatok Sukot je stavba Suka (čo je vlastne stánok, stan – jednotné číslo od Sukot). Postavením Stánku a prebývaním v ňom počas siedmych dní (ak to zdravie, podnebie a počasie dovoľuje, vrátane spánku) plníme Micva a zároveň prežívame obdobie plné radosti a zábavy. Stánok by mal mať minimálne dve a pol steny (počet vychádza z grafického vnímania slova Sukah, napísaného hebrejsky), ktoré musia byť pokryté materiálom odolávajúcim vetru. Strecha musí byť pokrytá niečím, čo vyrastá zo zeme a môže byť odrezané ako rákosie, konáre, bambus atď. Pokrytie strechy by nemalo byť úplne vode odolné (dážď by sa mal dostať dnu) a nepriehľadné (cez strechu by malo byť vidieť hviezdy). Výzdoba stánku rôznou dekoráciou, najmä však ovocím a zeleninou tohto obdobia (napríklad ozdobnými tekvicami), je prijateľná a často praktizovaná. Niekedy sa uvádzajú minimálne rozmery stánku, ale znakom dostatočnej veľkosti je to, že sa doň zmestíme a môžeme v ňom existovať počas nasledovných sedem dní.

Ďalším prikázaním je takzvaná tradícia Arba minim (štyroch druhov), ktorá nám prikazuje vziať štyri druhy rastlín a veseliť sa pred B-hom. Tieto štyri druhy zahŕňajú nasledovné plodiny a rastliny:

Etrog (plod pripomínajúci citrón), v ktorom sa snúbi vôňa a chuť, podobne ako v izraelskom národe u ľudí, študujúcich Tóru a konajúcich dobré skutky.

Lulav (vetvička palmy), ktorá plodí ovocie, ale nevonia, podobne ako v izraelskom národe ľudia, študujúci Tóru, ale nekonajúci dobré skutky.

Hadas (zväzok myrty), ktorá vonia, ale nemá žiadnu chuť, podobne ako v izraelskom národe ľudia, ktorý konajú dobré skutky, ale neštudujú Tóru.

Arava (vŕbové prútie), ktoré je bez chuti a vône, reprezentujúce tých z izraelského národa, ktorí neštudujú Tóru a nekonajú dobré skutky.

Podľa iného výkladu, tieto štyri druhy rastlín, reprezentujú aj telo, kde palmový list predstavuje chrbticu, lístok myrty oči, lístok vŕby ústa a etrog srdce. Všetky časti tela majú potenciál dopúšťať sa hriechu, ale mali by sa spojiť, v záujme konania dobra a plnenia príkazov.

Vo sviatok Sukot sa navykonáva žiadna práca na prvý a druhý deň a na ostatné dni sa pozerá ako na dni Chol ha-mo’ed, dni, keď sa môže pracovať, podobne ako je to v prípade Pesachu.

Šemini Aceret a Simchat Tóra

36 Sedem dní budete Pánovi obetovať zápalné obety a na ôsmy deň budete sláviť sväté zhromaždenie a prinesiete Pánovi zápalnú obetu. To je deň svätého zhromaždenia; vtedy nesmiete konať nijakú služobnú prácu. 39 Od pätnásteho dňa siedmeho mesiaca, teda potom, keď zoberiete z poľa úrodu, budete sedem dní sláviť Pánov sviatok. V ten deň bude deň odpočinku a takisto aj na ôsmy deň.... Levitikus 23:36,39 

Hneď po siedmom dni sviatku Sukot, slávime sviatok Šemini Aceret. V Izraeli je tento deň zároveň sviatkom Simchat Tóra. Mimo Izraela trvá sviatok Šemini Aceret dva dni, 22. a 23. tišri, ale len druhý deň sviatku slávime Simchat Tóra. Tieto sviatky sa často považujú za súčasť Sukot, aj keď je to technicky nesprávne a sviatok Šemini Aceret je naozaj samostatným sviatkom.

Šemini Aceret doslova znamená zhromaždenie ôsmeho (dňa). V rabínskej literatúre sa táto udalosť prirovnáva k hostine, na ktorú nás B-h pozval, no po siedmich dňoch (sedem dní Sukot) sa mu naša spoločnosť tak páčila, že nás požiadal, aby sme ostali ešte jeden deň.

Simchat Tóra, v preklade veľká radosť z Tóry, je sviatok, na ktorý sa končí ročný cyklus týždenných čítaní jednotlivých častí Tóry. Každý týždeň sa čítajú časti Tóry (parša), začínajúc Genezis, kapitola 1 a končiac Deuteronomium, kapitola 34. Po dočítaní poslednej kapitoly sa hneď pokračuje prvou, aby sme si pripomenuli, že Tóra je jeden nepretržitý príbeh, ktorý nikdy nekončí. V tento deň je snahou, aby čo najviac členov zhromaždenia dostalo šancu aliya (prednesenie požehnania nad čítaním z Tóry), dokonca aj deti.

Simchat Tóra je príležitosťou na radostnú oslavu. Zvitky Tóry sa vyberú a v procesii sa nosia okolo synagógy za radostného spievania a tancovania. Podobne, aj v tomto prípade, sa tak veľa ľudí, ako je to možné, strieda v nesení zvitkov Tóry, no túto činnosť už deti nevykonávajú. Je to príležitosť pripíjať si (čo sa stalo bežnou súčasťou oslavy Simchat Tóra) a spoločne sa tešiť.

Počas sviatkov Šemini Aceret a Simchat Tóra nie je dovolené pracovať.
Chanuka

... 25. kisleva sú dni Chanuka, ktorých je osem... tie boli určení sviatkom s Hallel [modlitby chvály]

a ďakovaním... Šabat 21b, Babylónsky Talmud

Chanuka (voľne preložené ako chanu – utáborili sa k boju a ka – číslovka 25) alebo sviatok svetiel, pravdepodobne najznámejší židovský sviatok aj medzi nežidmi, začína 25. kisleva a trvá osem dní. To, že je tento sviatok taký známy, je skôr iba zhoda okolností, keď termín tohto sviatku sa viac menej kryje s kresťanskými Vianocami. Je iba iróniou osudu, že sviatok Chanuka, ktorého korene siahajú do obdobia boja proti útlaku a asimilácii, sa stal v niektorých častiach sveta, jedným z najviac asimilovaných a sekulárnych sviatkov židovského kalendára.

Príbeh Chanuka sa odohráva v čase vlády Alexandra Veľkého, ktorý síce ovládol Sýriu, Egypt a Palestínu, ale nechal ich obyvateľov vyznávať svoju pôvodnú vieru. Tento benevolentný postoj mal paradoxne za následok asimiláciu mnohých Židov do gréckej spoločnosti. Takmer o storočie neskôr sa dostal k moci Antiochus IV., ktorý naopak Židov prenasledoval, do Chrámu umiestnil helénskeho kňaza a zakázal praktizovanie židovského náboženstva. Odpor proti týmto praktikám bol reprezentovaný dvoma skupinami. Jednou pod vedením Matatijaša Hasmonea a jeho syna Juda Makabejského a druhou organizovanou Chasidim (predchodcovia farizejov, ktorí nemajú súvis s moderným hnutím Chasidov). Povstanie uspelo, no pri očisťovaní chrámu sa našla len jedna nádoba s olejom nesúca pečať kňaza. Oleja na svietenie chrámovým svietnikom bolo maximálne na jeden deň. Stal sa však zázrak a olej vydržal osem dní, čo bol čas, presne potrebný na prípravu nového oleja pre svietnik. Tento zázrak si pripomíname slávením sviatku Chanuka.

Chanuka sa slávi zapaľovaním svetiel chanukia (deväťramenný svietnik) tak, že každý z ôsmych dní pribúda jedno svetlo. Svietnik je deväťramenný preto, lebo v strede horí svetlo Šamaja (služobníka), ktorým sa zapaľuje ostaných osem svetiel. Pri zapaľovaní svetiel (ideálne sú olejové lampy, plnené olivovým olejom, ale prevažne sa používajú sviečky, elektrická náhrada nie je prípustná.), by sa mala zísť celá rodina a každý chlapec alebo dievča by si mali zapáliť svoj vlastný svietnik. Svetlá (lampy, sviečky) sa pridávajú sprava doľava, tak ako sa píše a zapaľujú sa zľava doprava. Zapálený svietnik sa umiestňuje na dobre viditeľné miesto, aby mohol rozposielať posolstvo svetla do celej krajiny.

S Chanukou je viazaných mnoho tradícii, ako napríklad hra o peniaze drejdl. Víťaz dostáva peniaze, rovnako ako deti, ktoré toto vreckové volajú chanuka gelt. Okrem toho aj jedlá na tento sviatok sú tradičné. Neodmysliteľné je niečo, čo sa pripravuje na oleji, ako napríklad latkes (na Slovensku by sme to nazvali zemiakové placky, podlesníky, haruľa atď.). 

Chanuka je príjemným sviatkom, prinášajúcim pokoj a radosť z B-žieho zázraku. Je posolstvom svetla a nádeje aj v tej najzložitejšej situácii.

Purim

1 Teda v dvanástom mesiaci, o ktorom sme už vyššie povedali, že sa volal adar, na jeho trinásty deň, na ktorý nepriatelia pripravovali vyvraždenie všetkých Židov, lebo si dychtivo žiadali ich krv, nastal obrat. Židia sa dostali navrch a dostali ich do svojej moci... 17 Na trinásty deň mesiaca adar začali po všetkých (krajoch) zabíjať ľudí a na štrnásty deň prestali so zabíjaním a ustanovili ho za sviatočný, aby sa v ten deň v budúcnosti oddali hodovaniu, radosti a hostinám. 22 Lebo v tie dni sa Židia vypomstili na svojich nepriateľoch a ich žiaľ a zármutok sa im obrátili na veselosť a radosť. (Mordechaj im písal), aby tie dni boli (chvíľou) hodovania a radosti, pričom si majú navzájom posielať isté podiely z pokrmov a mali poskytnúť dar chudobným... 
Ester 9:1,17,22 

Purim je jedným z najveselších sviatkov židovského kalendára. Pripomíname si ním časy, keď Židia žili v Perzii a boli zachránení pred vyvraždením. Celý príbeh Purimu je vyrozprávaný v knihe Ester.

Ústrednými postavami príbehu sú Ester, krásna mladá židovka a Mordechaj, jej príbuzný, ktorý ju vydával za svoju dcéru. Ester sa stala ženou kráľa Ahašvéroša, ktorý ju miloval viac ako ostatné svoje ženy netušiac, že je židovka. Zlým v celom príbehu je Haman, kráľov arogantný poradca, ktorý nenávidel Mordechaja a snažil sa o vyhubenie celého židovského národa. Ester s veľkým rizikom, neohlásená, predstúpi pred kráľa a zachráni židovský národ. Haman sa dočká spravodlivého trestu. Bol obesený na šibenici pripravenej pre Mordechaja.

Kniha Ester je zaujímavá tým, že sa v nej nevyskytuje meno B-h, ani žiadna pripomienka B-žieho mena. Tento fakt je možné vysvetliť aj poukázaním na to, že B-h nie vždy koná otvorene, ale jeho prítomnosť je zrejmá aj v náhodách, šťastí, jednoducho všade, aj bez jeho zrejmej viditeľnosti.

Purim sa slávi 14.adara a teší sa priazni najmä vďaka svojej veselosti. Deti sa nemôžu dočkať karnevalov, ktoré sa tradične spájajú s oslavami Purimu. Na sviatok Purim sa číta kniha Ester a vždy, keď sa v nej spomenie meno Haman, robí sa hluk a rapká sa na rapkáčoch. Dospelí si prídu tiež na svoje, veď je priamo prikázané, vypiť toľko vína, až nebude možné nájsť rozdiel medzi vetami „Buď prekliaty Haman“ a „Buď požehnaný Mordechaj“. Samozrejme, že tento príkaz nie je možné brať doslova. Podstatou je, aby sme boli veselí. Kabalisti by možno povedali, že keďže v hebrejčine majú obe slovné spojenia číselnú hodnotu 502, mali by sme piť toľko, aby sme už túto hodnotu spočítať nevedeli, ale nie toľko, aby sme stratili rozum.

S Purimom sa spája aj niekoľko Micve (prikázaní). Prvým je čítanie knihy Ester v predvečer a ráno 14. Adara. Druhým je posielanie potravinových darov aspoň jednému človeku. Tretím je dávanie milodarov, aby aj tí v núdzi okúsili purimovú radosť. Štvrté prikázanie nám prikazuje hostiť sa a popíjať, no a piate prikázanie je byť veselým a to sa plní najľahšie. Tak veselý Purim a L’Chaim k poháru dobrého vína.
Pesach

14 Tento deň bude pre vás pamätným dňom a budete ho sláviť ako Pánov sviatok: z pokolenia na pokolenie ho budete sláviť ako večité ustanovenie! 15 Sedem dní budete jesť nekvasené chleby. Ihneď v prvý deň odstránite kvas zo svojich domov, lebo každý, kto by od prvého až do siedmeho dna jedol niečo kysnuté, bude vyhladený z Izraela. 16 V prvý deň budete mať sväté zhromaždenie; aj v siedmy deň budete mať sväté zhromaždenie. V tieto dni nebudete konať nijakú prácu okrem toho, čo je potrebné na prípravu jedla pre každú osobu. 17 Takto zachovávajte (zákon) nekvasených chlebov, lebo práve v tento deň som vyviedol vaše zástupy z egyptskej krajiny. Tak zachovávajte tento deň z pokolenia na pokolenie ako večné ustanovenie!... Exodus 12:14-17 

Pesach sa začína pätnásteho dňa mesiaca nisan a je prvým z troch hlavných sviatkov viažucich sa, ako na historické, tak aj na poľnohospodárske súvislosti. Ďalšími dvoma sú Šavuot a Sukot. Ako aj niektoré iné židovské sviatky, aj Pesach má niekoľko ďalších menej používaných názvov. Samotný názov Pesach pochádza z hebrejského základu pasoach znamenajúceho – prekročenie, prejdenie, zachovanie, ušetrenie. Tento jeho význam úzko súvisí s udalosťou, ktorú si na Pesach pripomíname, t.j. odchod židov z Egypta, prekročenie Rákosového mora a záchranu židov z egyptského otroctva, keď židovskí prvorodení boli ušetrení a egyptskí prvorodení boli zahubení, keďže na ich príbytkoch nebolo vyznačené znamenie pre anjela smrti. Okrem názvu Pesach sa používa aj názov Tag ha-macot (sviatok macesa, nekvaseného chleba), alebo Z’man cherut’nu (čas nášho oslobodenia).

S Pesachom sa viažu mnohé tradície, zvyky, príkazy a zákazy. Prípravy na slávenie sviatku sa začínajú už dlho pred jeho začiatkom. Dá sa povedať, že hneď po skončení sviatku Purim, začíname s prípravou na sviatok Pesach. Pečú sa macesy, nekvasené chleby, ktoré sa konzumujú počas siedmich dní Pesachu. Celý dom sa musí pred príchodom Pesachu vyčistiť od chamecu (všetko kvasené). Všetko toto sa deje na pamiatku toho, že pri rýchlom odchode z Egypta chlieb nestihol vykvasiť. Štrnásteho nisana sa vyhľadajú aj tie najmenšie odrobinky chamecu, ktoré sa na druhý deň spália, odriekajúc pri tom modlitbu, ktorá ma zničiť nenájdené kúsky chamecu. Deň pred Pesachom je pôstnym dňom pre všetkých prvorodených chlapcov, na pamiatku zázraku ušetrenia prvorodených, ako už bolo vyššie spomenuté.

V predvečer Pesachu je už všetko pripravené a stôl je prestretý podľa predpísaného poriadku na pesachový seder (sederovú večeru, kde seder znamená po hebrejsky poriadok). Pesachový seder je napísaný v knihe, ktorá sa nazýva Haggada a vysvetľuje odchod z Egypta a praktiky dodržiavané na tento sviatok. Pesachový príbeh z tejto knihy sa číta počas sederovej večere. Na stole je šesť misiek naplnených nasledovným jedlom:
z’roa
kus pečenej kosti s trochou mäsa, pripomínajúci B-žiu silnú ruku

bejca
varené alebo pečené vajíčko ako výraz smútku nad všetkými, ktorí zahynuli počas úteku z Egypta a nad zničením chrámu

maror
horké byliny na pamäť trpkých časov v Egypte

karpas
jednoduchá zelenina ako šalát, čakanka, zemiaky, pripomínajúca chudobnú stravu v dobe otroctva

charoset
zmes nastrúhaných jabĺk, orechov a červeného vína, pripomínajúca hlinu, z ktorej sa vyrábali tehly na stavbu pyramíd

chazeret
opäť horké byliny ako chren a pod.

macot 
tri kusy nekvaseného chleba, položených na seba, symbolizujúce tri skupiny ľudí v rámci Izraela - kohanim, levíti a ostatní príslušníci národa.

Konzumácia jedla, ako aj všetky činnosti počas sederovej večere, sa riadia presnými pravidlami popísanými v Haggade. Obsah a postup sederovej večere by sme mohli stručne popísať a zosumarizovať nasledovnými krokmi:
Kádeš
požehnanie - požehná sa víno, vypije sa a naleje sa ďalší pohár.

Urechac
umývanie - umytie rúk bez požehnania a príprava na konzumáciu karpasu.

Karpas
zelenina - šalát sa namáča do slanej vody, symbolizujúcej slzy a zje sa.

Jachac
prelomenie - jeden z macesov sa zlomí. Časť sa odloží bokom ako afikomen a časť sa vráti na kopu.

Maggid
príbeh - prerozpráva sa príbeh exodu a prvého Pesachu. Súčasťou príbehu je aj pýtanie sa štyroch otázok, známych aj pod názvom Mah ništana (Čo je na tomto večere iné), ktoré položia najmladší účastníci večere.

Rachca
umývanie - druhé umývanie rúk, tentokrát s požehnaním a príprava na jedenie macesu.

Moci 
požehnanie nad pšeničnými produktmi- všeobecné požehnanie nad chlebom.

Maca
požehnanie macesu - prednesie sa špeciálne požehnanie nad macesom a kúsok sa zje.

Maror
horké byliny - prednesie sa požehnanie nad horkými bylinami, ktorých význam sme už vysvetlili a kúsok sa zje.

Korech
sendvič - rabi Hillel bol toho názoru, že maror by sa mal jesť spolu s macesom. Na jeho počesť sa konzumuje kúsok horkej zeleniny spolu s charosetom na kúsku macesu.

Šulchan orech
večera – konzumuje sa sviatočné jedlo.

Cafun
afikomen - kúsok macesu, odložený na začiatku večere, sa konzumuje ako dezert na konci.

Barech
požehnanie po jedle - naleje sa tretí pohár vína a recituje sa požehnanie po jedle. Potom sa naleje štvrtý pohár vína, vrátane pohára pre proroka Eliáša, ktorý má podľa tradície oznámiť príchod mesiáša, ktorý by sa mal zjaviť počas Pesachu. Nechajú sa na chvíľu otvorené dvere, aby mohol vojsť.

Hallel
chvály - recituje sa niekoľko žalmov a požehnanie nad vínom, po ktorom sa vypije posledný pohár vína.

Nirca
záver - seder sa uzavrie jednoduchým oznámením, že bol ukončený a prednesie sa prianie, aby sa nasledujúci Pesach slávil v Jeruzaleme.

Pesach a slávnostná sederová večera sú neopomenuteľnou príležitosťou stretnúť sa, pripomenúť si zázraky, ktoré Hospodin vykonal na záchranu židovského národa a otvoriť nový náboženský rok, ktorý začína prvého nisana.

Šavuot

15 Odo dňa, keď ste po sobote obetovali svoj podávací snop, budete počítať sedem plných týždňov 16 ..až do dňa, ktorý nasleduje po siedmej sobote, čiže päťdesiat dní. Vtedy prinesiete Pánovi potravinovú obetu z nového (obilia) 21 V ten istý deň zvoláte sväté zhromaždenie. Vtedy nesmiete vykonávať nijakú služobnú prácu. To je večný príkaz pre všetky pokolenia vo všetkých vašich bydliskách. ... Levitikus 23:15-16, 21

Šavuot je jedným z troch sviatkov, ktoré sú späté ako s históriou, tak s poľnohospodárstvom. Z týchto troch je druhým v poradí po Pesachu a pred Sukotom. Nazýva sa aj sviatkom týždňov, keď samotné slovo Šavuot znamená v hebrejčine týždne.

Zaujímavé na tomto sviatku je aj to, že nemá len jedno meno, ale hneď niekoľko. Súvisí to s viacerými udalosťami, ktoré si pripomíname tento deň.

Prvou udalosťou je už spomínaný sviatok týždňov, ktorý pripomína počítanie siedmych naplnených týždňov od druhého dňa Pesachu. Počítame dni, ktoré uplynuli od Pesachu, keď boli naše telá oslobodené fyzicky z egyptského otroctva až po Šavuot, keď odovzdaním Tóry boli naše duše oslobodené od modlárstva a nemorálnosti. Je to obdobie plné očakávania, obdobie počítania Omeru až do 50.dňa, obdobie, ktoré vrcholí prijatím Tóry Mojžišom na hore Sinaj. Preto sa tento sviatok nazýva aj Hag Matan Torateinu, čo po hebrejsky znamená sviatok odovzdania našej Tóry. Táto udalosť je druhou, ktorú si pripomíname v tento deň. Je treba poznamenať, že toto označenie sviatku nenájdeme v Tóre, ale zaviedli ho Rabíni. No a treťou udalosťou, tou, ktorá je spojená s poľnohospodárstvom je pripomienka zberu prvej úrody a jej prinesenie do chrámu v Jeruzaleme. Z tohto dôvodu sa tento sviatok nazýva aj Hag ha-Bikkurim čo v hebrejčine znamená sviatok prvého ovocia.

Slovíčko „odovzdanie“, v jednom z názvov sviatku, má tiež svoj význam a bola mu daná prednosť pred slovíčkom „prijatie“. Tóra na hore Sinaj bola odovzdaná, no prijímame ju v každodennom nepretržitom procese, a preto odovzdanie, ktoré je v histórii jedinečným, je tým, čo robí tento sviatok významným.

Zvykom je aspoň jeden deň tohto sviatku konzumovať mliečne výrobky, čo podľa niektorých pripomína sľub ľudu Izraela, že dostanú zem oplývajúcu mliekom a medom.

Jom ha-Šoa

Tento deň je známy aj ako Pamätný deň obetí holokaustu. Šoa je hebrejské slovo používané pre význam holokaust. (Holokaust je gréckeho pôvodu a znamená niečo ako zápalná obeť.) Tento deň sa spomína na všetky obete tohto, pre židov, najťažšieho obdobia. Jom ha-Šoa pripadá na 27.Nisan.

Jom ha-Zikkaron

Pamätný deň Izraela, pripadajúci na 4. Ijara. V tento deň sa pripomínajú všetky obete vojen za oslobodenie a na obranu Izraela.

Jom ha-Atzma'ut 

Izraelský deň nezávislosti, označujúci deň vzniku moderného štátu Izrael v roku 1948. Podľa židovského kalendára sa tento deň slávy 5.Ijara. Podľa niektorých výkladov sú v tento deň zrušené všetky obmedzenia súvisiace s Omerom. Na druhej strane niektorí antisionistickí židia v tento deň smútia nad tým, že štát Izrael bol obnovený bez príchodu mesiáša.

Jom Jerušalajim

Jom Jerušalajim alebo Deň Jeruzalema sa slávi 28.Ijara na pripomienku znovuzjednotenia Jeruzalema v rámci štátu Izrael. Aj v tento deň sa podľa niektorých výkladov rušia všetky obmedzenia súvisiace s Omerom.
